Samfylkingarfélögin í Reykjavík greiða atkvæði nú eftir hádegi um tillögur uppstillinganefndar að listum flokksins í Reykjavíkurkjördæmunum tveimur. Töluverð endurnýjun verður á listunum miðað við síðustu kosningar.
Fundur félaganna hefst núna klukkan eitt og verður að mestu í gegn um fjarfundarbúnað. Á milli 400 og 500 félagar í Samfylkingunni sitja fundinn, sem hefst á umræðum um ferlið sem á undan er gengið og verða líklega nokkuð líflegar umræður þar. Síðan verða tillögur uppstillinganefndarinnar kynntar og greitt um þær atkvæði. Hægt er að koma með breytingatillögur sem yrðu þá teknar efnislega fyrir á öðrum fundi. En samkvæmt þeim sem fréttastofa hefur rætt við í morgun er búist við að listarnir verði samþykktir, 22 á lista í hvoru kjördæmi. Nokkur styr hefur staðið um Samfylkinguna í Reykjavík að undanförnu. Jóhanna Vigdís Guðmundsdóttir varaþingmaður sagði sig úr flokknum í vikunni eftir að hafa verið boðið 3. sæti á lista og sagði að uppstillingarnefnd hefði sent henni og öðru rótgrónu Samfylkingarfólki harkaleg skilaboð með skipun nýliða í efstu sæti flokksins í kjördæmunum. Líklegast eru einhverjir af þessum umræddu nýliðum Kristrún Frostadóttir hagfræðingur, Jóhann Páll Jóhannsson starfsmaður þingflokksins, og Rósa Björk Brynjólfsdóttir, sem gekk nýverið til liðs við þingflokk Samfylkingarinnar eftir að hafa yfirgefið VG. Ágúst Ólafur Ágústsson þingmaður ákvað að taka ekki sæti á lista eftir að meirihluti uppstillingarnefndar hafnaði sáttatillögu hans.